作者:陳若水
標題:沁園春
內容:拂袖歸來，懶踏前回，京華軟塵。算宦遊雖好，何如生處，急流勇退，贏得閒人。身羨仙翁，蕭然野服，笑詠東溪溪上亭。頭猶黑、甚丰姿鶴瘦，標緻梅清。今年轉覺精神。便次第平頭八十人。肯又拋渭釣，似周尚父，且來洛社，作宋耆英。報答明恩，一時分付，賢子賢孫事業新。丹心在，尚瓣香歲歲，遙祝堯齡。